CELEX: 52017PC0216
Language: da
Date: 2017-05-08
Title: Forslag til RÅDETS AFGØRELSE om fastlæggelse af den holdning, der skal indtages på Den Europæiske Unions vegne i Den Regionale Fiskeriforvaltningsorganisation for det Sydlige Stillehav (SPRFMO), og om ophævelse af afgørelse 14405/12

EUROPA-KOMMISSIONEN
            Bruxelles, den 8.5.2017
            COM(2017) 216 final
            2017/0093(NLE)
            Forslag til
            RÅDETS AFGØRELSE
            om fastlæggelse af den holdning, der skal indtages på Den Europæiske Unions vegne i Den Regionale Fiskeriforvaltningsorganisation for det Sydlige Stillehav (SPRFMO), og om ophævelse af afgørelse 14405/12
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Ved Rådets afgørelse 2012/130/EU
                  1
                godkendte Unionen konventionen om bevarelse og forvaltning af højsøfiskeressourcer i det sydlige Stillehav (konventionen), hvormed Den Regionale Fiskeriforvaltningsorganisation for det Sydlige Stillehav (SPRFMO) blev oprettet. Inden for SPRFMO er Kommissionen for Den Regionale Fiskeriforvaltningsorganisation for det Sydlige Stillehav (SPRFMO-kommissionen) ansvarlig for vedtagelsen af foranstaltninger, som skal sikre den langsigtede bevarelse og bæredygtige udnyttelse af fiskeressourcerne inden for SPRFMO-konventionsområdet og sikre de marine økosystemer, hvor disse ressourcer forekommer. Sådanne foranstaltninger kan blive bindende for Unionen.
            
            
               Den holdning, der skal indtages på Unionens vegne i regionale fiskeriforvaltningsorganisationer (RFFO), fastlægges i øjeblikket i henhold til en totrinsmodel. De vejledende principper og retningslinjer for Unionens holdning fastlægges i en rådsafgørelse for flere år ad gangen, hvorefter holdningen justeres forud for hvert årligt møde i et uofficielt kommissionsdokument, som drøftes i Rådets arbejdsgruppe.
            
            
               Hvad angår SPRFMO, fastsættes det i Rådets afgørelse 14405/12 af 5. oktober 2012, at Unionens holdning skal tages op til revision før det årlige møde i 2017. Dette forslag tager derfor sigte på at fastlægge Unionens holdning i SPRFMO for perioden 2017-2021 og således erstatte Rådets afgørelse 14405/12 af 5. oktober 2012, som vedrører perioden 2012-2016.
            
            
               •Sammenhæng med de gældende regler på samme område
            
            
               Denne revision tager sigte på at indarbejde den nye fælles fiskeripolitiks principper og retningslinjer som fastsat i Europa-Parlamentets og Rådets forordning (EU) nr. 1380/2013
                  2
               , idet der også tages hensyn til målene i Kommissionens meddelelse om den fælles fiskeripolitiks eksterne dimension
                  3
               . Endvidere er Unionens holdning blevet tilpasset Lissabontraktaten.
            
            
               Som det er tilfældet for den nuværende holdning, indeholder følgende holdning generelle principper og retningslinjer; den tager dog i videst muligt omfang hensyn til de særlige forhold, der gør sig gældende for SPRFMO. Desuden er standardproceduren for præcisering af Unionens holdning fra år til år blevet indarbejdet i overensstemmelse med medlemsstaternes ønske.
            
            
               •Sammenhæng med Unionens politik på andre områder
            
            
               Ikke relevant
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Denne afgørelse er baseret på traktaten om Den Europæiske Unions funktionsmåde, særlig artikel 43, stk. 2, sammenholdt med artikel 218, stk. 9, hvori det fastsættes, at Rådet på forslag af Kommissionen skal vedtage en afgørelse om den holdning, der indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger. Dette finder anvendelse på den holdning, der skal indtages af Kommissionen på Unionens vegne i SPRFMO.
            
            
               Europa-Parlamentets og Rådets forordning (EU) nr. 1380/2013 udgør retsgrundlaget for udarbejdelsen af de principper, der skal afspejles i denne holdning.
            
            
               Følgende afgørelse erstatter Rådets afgørelse 14405/12, som vedrører perioden 2012-2016, og vedrører perioden 2017-2021.
            
            
               •Nærhedsprincippet (for områder, der ikke er omfattet af enekompetence)
            
            
               Ikke relevant
            
            
               •Proportionalitetsprincippet
            
         
         
            
               Ikke relevant
            
            
               •Valg af retsakt
            
            
               I henhold til artikel 218, stk. 9, i traktaten om Den Europæiske Unions funktionsmåde skal Rådet på forslag af Kommissionen vedtage en afgørelse om fastlæggelse af den holdning, der indtages på Unionens vegne i regionale fiskeriforvaltningsorganisationer (RFFO'er), når disse skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               Ikke relevant
            
            
               •Høringer af interesserede parter
            
            
               Ikke relevant
            
            
               •Indhentning og brug af ekspertbistand
            
            
               Ikke relevant
            
            
               •Konsekvensanalyse
            
            
               Ikke relevant
            
            
               •Målrettet regulering og forenkling
            
            
               Ikke relevant
            
            
               •Grundlæggende rettigheder
            
            
               Ikke relevant
            
            
               4.VIRKNINGER FOR BUDGETTET
            
            
               
                  Ikke relevant
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
         
         
            
               
                  Ikke relevant
               
            
            
               •Forklarende dokumenter (for direktiver)
            
            
               
                  Ikke relevant
               
            
            
               •Nærmere redegørelse for de enkelte bestemmelser i forslaget
            
            
               
                  Ikke relevant
               
            
            
               2017/0093 (NLE)
            
            
               Forslag til
            
            
               RÅDETS AFGØRELSE
            
            
               om fastlæggelse af den holdning, der skal indtages på Den Europæiske Unions vegne i Den Regionale Fiskeriforvaltningsorganisation for det Sydlige Stillehav (SPRFMO), og om ophævelse af afgørelse 14405/12
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 43, stk. 2, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)I henhold til artikel 38 sammenholdt med artikel 39, stk. 1, litra d), i traktaten om Den Europæiske Unions funktionsmåde er et af formålene med den fælles fiskeripolitik at sikre forsyningerne.
            
            
               (2)I henhold til artikel 2 i Europa-Parlamentets og Rådets forordning (EU) nr. 1380/2013
                  4
                skal den fælles fiskeripolitik sikre, at fiskeri- og akvakulturaktiviteterne er miljømæssigt bæredygtige på langt sigt og forvaltes på en måde, der er i overensstemmelse med målene om at opnå økonomiske, sociale og beskæftigelsesmæssige fordele, og som bidrager til fødevareforsyningssikkerheden. I samme forordning fastsættes det ligeledes, at den fælles fiskeripolitik skal forvalte fiskeriet efter en forsigtighedstilgang og bestræbe sig på at sikre, at udnyttelsen af havets levende biologiske ressourcer genopretter og opretholder bestandene af befiskede arter over niveauer, der kan give maksimalt bæredygtigt udbytte. Den fastsætter også, at Unionen har som mål at træffe forvaltnings- og bevarelsesforanstaltninger baseret på den bedste foreliggende videnskabelige rådgivning for at fremme fangstmetoder, der bidrager til et mere selektivt fiskeri, undgåelse og størst mulig begrænsning af uønskede fangster, fiskeri med begrænset indvirkning på det marine økosystem og fiskeriressourcerne og gradvis eliminering af udsmid. Artikel 28 i forordning (EU) nr. 1380/2013 fastsætter også specifikt, at Unionen ligeledes skal anvende disse principper i forbindelse med sin eksterne politik.
            
            
               (3)Ved Rådets afgørelse 2012/130/EU
                  5
                indgik Unionen konventionen om bevarelse og forvaltning af højsøfiskeressourcer i det sydlige Stillehav (SPRFMO-konventionen), hvormed Den Regionale Fiskeriforvaltningsorganisation for det Sydlige Stillehav (SPRFMO) blev oprettet. Inden for SPRFMO er kommissionen for SPRFMO (SPRFMO-kommissionen) ansvarlig for vedtagelsen af foranstaltninger, som skal sikre den langsigtede bevarelse og bæredygtige udnyttelse af fiskeressourcerne gennem anvendelse af forsigtighedstilgangen og en økosystembaseret tilgang til fiskeriforvaltning og på denne måde sikre de marine økosystemer, hvor disse ressourcer forekommer. Sådanne afgørelser skal være bindende for Unionen.
            
            
               (4)Den 5. oktober 2012 vedtog Rådet afgørelse 14405/12 om fastlæggelse af den holdning, som Unionen skal indtage i Den Regionale Fiskeriforvaltningsorganisation for det Sydlige Stillehav (SPRFMO).
            
            
               (5)I afgørelse 14405/12 fastsættes det, at den deri fastlagte holdning senest skal tages op til revision med henblik på det årlige møde i SPRFMO-kommissionen i 2017. Afgørelse 14405/12 bør derfor ophæves og erstattes af en ny afgørelse.
            
            
               (6)I betragtning af udviklingen i fiskeressourcerne i konventionsområdet og det deraf følgende behov for, at der i Unionens holdning tages hensyn til den nye udvikling, herunder nye statistiske, biologiske og andre oplysninger, der forelægges forud for eller på det årlige møde i SPRFMO-kommissionen, skal der i overensstemmelse med princippet om loyalt samarbejde mellem EU-institutionerne som fastsat i artikel 13, stk. 2, i TEU fastlægges procedurer for præciseringen fra år til år af Unionens holdning.
            
            
               (7)Kommissionen repræsenterer EU i SPRFMO i overensstemmelse med artikel 218 og artikel 3, stk. 1, i TEUF. Denne afgørelse er derfor rettet til Kommissionen —
            
         
         
            
               VEDTAGET DENNE AFGØRELSE:
            
            
               Artikel 1
            
            
               Den holdning, som Den Europæiske Union skal indtage på det årlige møde i SPRFMO-kommissionen, når dette organ skal vedtage retsakter, der har retsvirkninger, er fastlagt i bilag I.
            
            
               Artikel 2
            
            
               Den holdning, som Unionen skal indtage på det årlige møde i SPRFMO-kommissionen, præciseres fra år til år i overensstemmelse med bilag II.
            
            
               Artikel 3
            
            
               Unionens holdning, som er fastlagt i bilag I, vurderes og revideres i givet fald af Rådet på forslag fra Kommissionen senest med henblik på det årlige møde i SPRFMO-kommissionen i 2022.
            
            
               Artikel 4
            
            
               Afgørelse 14405/12 ophæves hermed.
            
            
               Artikel 5
            
            
               Denne afgørelse er rettet til Europa-Kommissionen.
            
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 67 af 6.3.2012, s. 1.
               
               
                  
                     (2)
                  Europa-Parlamentets og Rådets forordning (EU) nr. 1380/2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).
               
               
                  
                     (3)
                  KOM(2011) 424 af 13.7.2011.
               
               
                  
                     (4)
                  
                  
                        Europa-Parlamentets og Rådets forordning (EU) nr. 1380/2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).
                  
               
               
                  
                     (5)
                  
                  
                        Rådets afgørelse 2012/130/EU af 3. oktober 2011 om 2012/130/EU om godkendelse på Den Europæiske Unions vegne af konventionen om bevarelse og forvaltning af højsøfiskeressourcer i det sydlige Stillehav (EUT L 67 af 6.3.2012, s. 1).
                  
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 8.5.2017
            COM(2017) 216 final
            BILAG
            til
            Forslag til RÅDETS AFGØRELSE
            om fastlæggelse af den holdning, der skal indtages på Den Europæiske Unions vegne i Den Regionale Fiskeriforvaltningsorganisation for det Sydlige Stillehav (SPRFMO), og om ophævelse af afgørelse 14405/12
            
               
         
         
            
               BILAG I
            
            
               Unionens holdning i Kommissionen for Den Regionale Fiskeriforvaltningsorganisation for det Sydlige Stillehav
            
            
               (1)Principper
            
            
               Inden for rammerne af SPRFMO skal Unionen:
            
            
               a)
                     sikre, at de foranstaltninger, der vedtages inden for SPRFMO, er i overensstemmelse med de mål og principper, som Unionen sigter mod inden for den fælles fiskeripolitik, navnlig ud fra en forsigtighedstilgang og målene i forbindelse med det maksimale bæredygtige udbytte som fastsat i artikel 2, stk. 2, i forordning (EU) nr. 1380/2013, med henblik på at fremme gennemførelse af en økosystembaseret tilgang til fiskeriforvaltning og begrænse fiskeriets indvirkning på miljøet, undgå og begrænse uønskede fangster mest muligt, gradvis eliminere udsmid og reducere fiskeriets negative indvirkning på de marine økosystemer samt fremme et økonomisk levedygtigt og konkurrencedygtigt EU-fiskeri, hvor de, der er afhængige af fiskeriet, sikres en rimelig levestandard, samtidig med at der tages hensyn til forbrugernes interesser
            
            
               b)
                     sikre, at de foranstaltninger, der vedtages inden for SPRFMO, er i overensstemmelse med SPRFMO-konventionens mål
            
            
               c)
                     sikre, at de foranstaltninger, der vedtages inden for SPRFMO, er forenelige med international ret, især FN's havretskonvention, FN-aftalen om bevarelse og forvaltning af fælles fiskebestande og stærkt vandrende fiskebestande, aftalen om fremme af fiskerfartøjers overholdelse af internationale bevarelses- og forvaltningsforanstaltninger på åbent hav og Levnedsmiddel- og Landbrugsorganisationens aftale af 2009 om havnestatsforanstaltninger
            
            
               d)
                     fremme holdninger, der er sammenhængende med regionale fiskeriforvaltningsorganisationers holdninger og, hvis det er relevant, med regionale havkonventioner i samme område
            
            
               e)
                     søge synergi med den politik, som Unionen følger som led i sine bilaterale fiskeriforbindelser med tredjelande, og sikre sammenhæng med sine øvrige politikker, navnlig vedrørende eksterne forbindelser, miljø, handel, udvikling, forskning og innovation med videre
            
            
               f)
                     sikre, at Unionens internationale forpligtelser overholdes
            
            
               g)
                     følge Rådets konklusioner af 19. marts 2012 om en meddelelse om den fælles fiskeripolitiks eksterne dimension
                  1
               
            
            
               h)
                     tilstræbe at skabe lige konkurrencevilkår for Unionens flåde inden for konventionsområdet på grundlag af de samme principper og standarder som dem, der gælder i henhold til EU-retten, og at fremme ensartet gennemførelse af resolutioner og henstillinger.
            
            
            
               (2)Retningslinjer
            
            
               Unionen skal i relevant omfang stræbe efter at støtte vedtagelsen af følgende tiltag inden for rammerne af SPRFMO:
            
            
               a)
                     foranstaltninger til bevarelse og forvaltning af fiskeressourcerne i SPRFMO-konventionsområdet baseret på den bedste foreliggende videnskabelige rådgivning, herunder samlede tilladte fangstmængder (TAC'er) og kvoter eller indsatsregulering for arter reguleret af SPRFMO, som resulterer i eller opretholder produktionen til det maksimale bæredygtige udbytte baseret på fangstregler på et gradvis stigende grundlag senest inden udgangen af 2020. Om nødvendigt særlige foranstaltninger for bestande, der lider under overfiskning, således at fiskeriindsatsen holdes på et niveau, der er i overensstemmelse med de fiskerimuligheder, der er til rådighed, samt supplerende foranstaltninger vedrørende dybhavsbestande som ressourcer, der er særligt udsatte for overfiskning
            
            
               b)
                     foranstaltninger til at styrke fiskerividenskabelig dataindsamling og fremme af bedre samarbejde mellem industrien og videnskabskredse
            
            
               c)
                     foranstaltninger til at forebygge, afskrække og forhindre UUU-fiskeri i SPRFMO-konventionsområdet, herunder opførelse på UUU-lister og havnestatsforanstaltninger
            
            
               d)
                     foranstaltninger vedrørende overvågning, kontrol og tilsyn i SPRFMO-konventionsområdet for at sikre en effektiv kontrol og overholdelse af foranstaltninger vedtaget inden for SPRFMO, herunder gennemførelsen af et SPRFMO-fartøjsovervågningssystem
            
         
         
            
               e)
                     foranstaltninger, der skal reducere fiskeriets negative indvirkning på havets biodiversitet, herunder havfugle, og foranstaltninger til beskyttelse af sårbare marine økosystemer, herunder identificering af nye potentielle sårbare marine økosystemer, i SPRFMO-konventionsområdet i tråd med FN's Generalforsamlings resolutioner, og marine økosystemer, bl.a. foranstaltninger, der tager sigte på at undgå og i videst muligt omfang reducere uønskede fangster, herunder fangster af økologisk beslægtede arter, samt gradvis eliminere udsmid
            
            
               f)
                     foranstaltninger, der tager sigte på at forbyde fiskeri, der kun har til formål at høste hajfinner, og på at kræve, at alle hajer landes med finnerne på
            
            
               g)
                     udvikling af fælles tilgange med andre regionale fiskeriforvaltningsorganisationer, især dem, der er involveret i forvaltning af fiskeri i SPRFMO
            
            
               h)
                     medvirkende til at oprette et observatørprogram ved at udvikle og bidrage til udarbejdelsen af den relevante observationsordning
            
            
               i)
                     støtte til at foretage regelmæssige evalueringer for at vurdere resultaterne af SPRFMO rettidigt og gennemførelsen af organisationens henstillinger
            
            
               j)
                     foranstaltninger til på mellemlang sigt at sikre en mere afbalanceret omfordeling af SPRFMO's budget
            
            
               k)
                     supplerende tekniske foranstaltninger baseret på rådgivning fra SPRFMO's underorganer.
            
            
               
            
               BILAG II
            
            
               Præcisering fra år til år af den holdning, som Unionen skal indtage
            
            
               på det årlige møde i Kommissionen for Den Regionale Fiskeriforvaltningsorganisation for det Sydlige Stillehav
            
            
               Forud for hvert årligt møde i SPRFMO-kommissionen træffes de nødvendige foranstaltninger, så den holdning, der skal indtages på Unionens vegne, tager hensyn til de seneste statistiske, biologiske og andre relevante oplysninger, der er fremsendt til Europa-Kommissionen, i overensstemmelse med principperne og retningslinjerne i bilag I.
            
            
               Med henblik herpå og på baggrund af disse oplysninger forelægger Europa-Kommissionen i tilstrækkelig god tid inden hvert årligt møde i SPRFMO-kommissionen Rådet eller dets forberedende organer et skriftligt dokument, der fastlægger enkelthederne i den foreslåede præcisering af Unionens holdning med henblik på drøftelse og godkendelse.
            
            
               Hvis det på senere møder, herunder på stedet, er umuligt at nå til enighed, således at Unionens holdning tager hensyn til nye elementer, henvises sagen til Rådet eller dets forberedende organer.
            
            
         
         
            
                  
                     (1)
                  Jf. dok. 7086/12 PECHE 66.